|  |  |  |
| --- | --- | --- |
| VEDTEKTER FOR BARNEHAGENE I HEIM KOMMUNE  Vedtatt i kommunestyre 03.09.2020, K-sak 117/20, endringer vedtatt i kommunestyre 28.01.21, K-sak 3/21.  Politikk |  | **P**  Politikk |
|  | | **Politikk** |

# 1.BARNEHAGENS FORMÅL

## Barnehagen skal gi barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem. Barnehagene skal drives i samsvar med Lov om barnehager, gjeldende forskrifter, rammeplanen for barnehager, kommunale vedtak, årsplan og vedtekter.

# 2. EIERFORHOLD

## Barnehagene eies og drives av kommunen. Enhetsleder/styrer for barnehagen leder den daglige driften i samsvar med lover, regelverk og kommunale vedtak.

# 3. FORELDRERÅD OG SAMARBEIDSUTVALG FOR DEN ENKELTE BARNEHAGE

## For å sikre samarbeidet med barnas hjem, skal hver barnehage ha et foreldreråd og et samarbeidsutvalg. Foreldrerådet er sammensatt av foreldre/foresatte i barnehagen. Samarbeidsutvalget skal ha en slik sammensetning:

## - 2 representanter valgt av og blant foreldrerådet

## - 2 representanter valgt av og blant de ansatte

## Enhetsleder/styrer har møte-, tale- og forslagsrett og er sekretær i samarbeidsutvalget.

## Samarbeidsutvalget skal bli forelagt og har rett til å uttale seg i saker som er av viktighet for barnehagens innhold, virksomhet og forholdet til foreldrene. Samarbeidsutvalget for hver barnehage skal fastsette en årsplan for den pedagogiske virksomheten.

# 4. GODKJENNING OG TILSYN AV BARNEHAGENE

## Kommunestyret i Heim kommune har ansvar for forvaltning, tilsyn og godkjenning av barnehagene etter barnehagelovens § 10 og 16.

# 5. LEKE OG OPPHOLDSAREAL

## Følgende netto leke- og oppholdsareal gjelder:

## - Barn over 3 år: 4,0 m2 per barn

## - Barn under 3 år: 5,5 m2 per barn

## Arealberegningen tar utgangspunkt i de rommene som faktisk står til disposisjon for barnas aktiviteter. Barnehagene skal ha et godt uteområde som er egnet for variert og skapende lek under trygge forhold.

# 6. OPPTAK I BARNEHAGENE

Søknad om plass i barnehage skjer på elektronisk skjema som finnes på Heim kommune sine nettsider. (heim.kommune.no).

Hovedopptak av barn skjer en gang hvert år og søknadsfristen er 1.mars. Dette kunngjøres hvert år i januar måned.

Barnehageåret er fra 15. august det ene året, tom 14. august det påfølgende år.

Hovedopptaket skjer etter en samordnet opptaksprosess for alle private og kommunale barnehager i Heim kommune. Opptaket er i samsvar med gjeldende opptaksregler.

Barn som får plass i barnehage får beholde plassen inntil den sies opp eller til det året barnet begynner på skolen.

Barn, tilhørende i andre kommuner, kan tilbys plass, hvis det er ledig kapasitet. De tildeles plass for ett år i gangen.

Klage på vedtak rettes skriftlig til Heim kommune.

Søknader behandles fortløpende og barn tas inn når det er ledig plass.

# 7. TILBUDET

50 % (2 dager en uke og 3 dager andre uka)

60 % (3 dager)

80% (4 dager)

100 % (5 dager)

Det er mulig å kjøpe ekstradager for barn som allerede har et opphold i barnehagen. Avtalen skal gjøres senest 1 dag i forveien, og enhetsleder/styrer/pedagogisk leder vurderer om det er plass. Avtalte kjøpedager skal betales selv om en ikke benytter seg av plassen.

Kjøpedager er ikke mulig i ferier (jul, påske, vinter- og høstferie).

# 8. ÅPNINGSTID OG KJERNETID

Barnehageåret er fra og med 15. august til og med 14. august. For skolestartere avsluttes oppholdet 31.07. det året de begynner på skolen.

Åpningstiden er 9,5 timer og kan variere mellom kl. 06.30 - 16.30. Det gis rom for individuelle avtaler ut over 9,5 timer hvis det av praktiske hensyn er helt nødvendig å avvike fra en ytre ramme på 9,5 timer. Barna skal ikke ha lenger oppholdstid i barnehagen enn 9 timer pr. dag.

Barnehagene holder stengt julaften, nyttårsaften og onsdag før skjærtorsdag. Det foretas behovsundersøkelse i forbindelse med skoleferier, kristne høytider og sommerukene 28 og 32.

Forutsetningen for at barnehagen skal holdes åpen i kristne høytider, er at behovet er til stede for minst 3 barn i gjennomsnitt pr. barnehage (lokale tilpasninger).

Barnehagene holder stengt i uke 29, 30 og 31. For å avvikle sommerferien må enhetsleder/styrer få beskjed om barnas ferie i god tid, senest 2 måneder før personalet går ut i ferie (i flg. Ferieloven.)

Barna skal avvikle 4 uker ferie i løpet av barnehageåret.

Personalet har 5 planleggingsdager pr. år. Barnehagen holder stengt disse dagene.

Barna må være hentet før barnehagen stenges for dagen. Dersom dette ikke etterkommes, skal det først gis muntlig advarsel av regelen. Hvis forholdet ikke bedrer seg, gis det skriftlig advarsel om oppsigelse.

# 9. OPPTAKSKRITERIER

Barn som allerede har plass og som søker om endring i oppholdstid får oppfylt dette før hovedopptaket starter.

Hovedopptaket blir gjort etter følgende opptakskriterier, i prioritert rekkefølge:

a) Rett til barnehageplass (jf. Lov om barnehager §12a)

- Barn som fyller ett år senest innen utgangen av august det året det søkes om barnehageplass, har etter søknad rett til å få plass i barnehage fra august i samsvar med denne loven med forskrifter.

- Barn som fyller ett år i september, oktober eller november det året det søkes om barnehageplass, har etter søknad rett til å få plass i barnehage innen utgangen av den måneden barnet fyller ett år i samsvar med denne loven med forskrifter.

- Barnet har rett til plass i barnehage i den kommunen der det er bosatt.

b) Barn med nedsatt funksjonsevne, jf. Lov om barnehager § 13

- Det fysiske miljøet må være egnet til å ta imot det funksjonshemmede barnet. Det er derfor en mulighet at barnet får tilbud i en annen barnehage enn det har søkt.

- Skriftlig dokumentasjon fra en sakkyndig instans må foreligge.

c) Barn som det er fattet vedtak om etter Lov om barnevernstjenester §§ 4-12 og 4-4, annet og fjerde ledd.

d) Barn som søker om overflytting til barnehage i skolekretsen

e) Siste år før skolestart

f) Minoritetsspråklige barn

g) Barn som ikke har lekekamerater i nærmiljøet

h) Enslig forsørger som er i arbeid/utdanning

i) Søsken prioriteres

j) Begge foresatte i arbeid eller utdanning

k) På like vilkår prioriteres helplass foran delte plasser

l) Ledige plasser etter at opptakskriteriene er fulgt og der vektingen er lik, tildeles ved loddtrekning.

# 10. FORELDREBETALING

Kommunestyret fastsetter foreldrebetalingen, og skal ikke settes høyere enn Stortingets fastsatte maksimalpris. Betalingen starter fra opptaksdato (barnehagestart). Betaling skjer forskuddsvis og innen 20. hver måned. I henhold til forskrift om foreldrebetaling i barnehager gis det følgende moderasjonsordning:

Søskenmoderasjon:

- 30 % reduksjon for barn nr 2

- 50 % reduksjon for barn nr 3

- 50% reduksjon for øvrige barn

(Moderasjonen omfatter barn som bor fast sammen.)

Det betales 100% for det barnet som har det dyreste tilbudet.

Foreldre må betale kostpenger i samsvar med barnets oppholdstid i barnehagen. Betaling for kost fastsettes av Kommunestyret.

Juli er betalingsfri måned, uavhengig av barnets ferie.

Det gjøres ikke fratrekk i oppholdsbetalingen i forbindelse med helligdager, ekstra fridager og kurs/planleggingsdager.

Har barnet sykefravær som er dokumentert av lege, kan foreldre/foresatte søke om å bli fritatt for oppholdsbetaling for fravær ut over 1 måned. Søknad sendes kommunen.

Om betalingsfristen blir overskredet med 2 måneder sendes varsel om at barnet mister plassen sin. Skjer ikke betaling innen to uker, gjør enhetsleder/styrer vedtak om at barnet mister plassen.

Tidligere regninger for opphold i barnehage må være oppgjort, før et nytt barn i familien kan tildeles barnehageplass.

# 11. OPPSIGELSE AV BARNEHAGEPLASS

Plassen kan sies opp av begge parter- foreldre og kommunen, med 1 måneds oppsigelse. Oppsigelsestiden for barnehageplass er en måned fra den 1. i påfølgende måned. Oppholdsbetalingen betales ut oppsigelsestida. Oppsigelsestida gjelder også de som har takket ja til plass, men som ombestemmer seg og ikke benytter plassen. Oppsigelse av barnehageplass gjøres elektronisk ved å gå inn på kommunens hjemmeside.

# 12. PERMISJON/ENDRING AV OPPHOLD

- Permisjon gis ikke

- Det kan søkes om endring av oppholdstid i løpet av barnehageåret. Søknader om endret oppholdstid leveres elektronisk. Link finnes på Heim kommune sine hjemmesider.

(“Har barnet sykefravær som er dokumentert av lege, kan foreldre/foresatte søke om å bli fritatt for oppholdsbetaling for fravær ut over 1 måned. Søknad sendes kommunen”).

# 13. FRAVÆR

Fravær (også av andre grunner enn sykdom) skal alltid varsles barnehagen. Dersom plassen ikke blir brukt, tildeles plassen til et annet barn. Foresatte har mulighet til uttalelse før slikt vedtak fattes.

# 14. HELSEBESTEMMELSER

Skjema for erklæring om barnets helse skal fylles ut og leveres barnehagen ved oppstart. Barnehagene gir i utgangspunktet ikke medisiner til barna, men enhetsleder/styrer kan gjøre unntak ved kronisk sykdom. I disse tilfellene må foreldrene vise erklæring fra lege og fylle ut «Skjema for fullmakt til å gi medisiner».

Syke barn skal holdes hjemme til de kan delta i den daglige aktiviteten i barnehagen. I tilfelle sykdom oppstår i barnehagen, må barnet bli hentet. Barnehagen skal følge de faglige rådene om barnehager og smittevern som Folkehelseinstituttet anbefaler.

# 15. OPPLYSNINGSPLIKT OG TAUSHETSPLIKT

Barnehagens personale har i spesielle tilfeller opplysningsplikt til barnevernstjenesten. (Jf. Barnehagelovens §§ 22-23) Opplysninger om barn og foresatte som barnehagen må ha for å kunne gi et godt tilbud, innhentes og oppbevares i samsvar med personopplysningsloven. Alle som arbeider i barnehage eller behandler saker knyttet til enkeltbarn i kommunens politiske eller administrative system har taushetsplikt etter forvaltningslovens §13. 13 a-f.

# 16. ANSVAR

Barnehagen har ansvar for barnet i den tiden det oppholder seg i barnehagen. Kommunen tegner en kollektiv ulykkesforsikring for barn som har plass i de kommunale barnehagene. Kommunen har ikke erstatningsplikt for barnas ting i barnehagen.


# 17. TURER/FOTOGRAFERING/VIDEOFILMING

Ved oppstart vil det bli sendt ut samtykkeskjema i forbindelse med turer, fotografering og videofilming.

# 18. ENDRING AV VEDTEKTER

Disse vedtekter gjelder fra 15. august 2021. Det er kommunestyret som fastsetter vedtektene for barnehagene. Eventuelle endringer i vedtektene skal også behandles av kommunestyret, og blir iverksatt fra det tidspunktet de bestemmer.

|  |
| --- |
| **Politikk** |



**P**

Politikk

|  |
| --- |
| Trondheimsveien 1,  7200 Kyrksæterøra  Tlf: 72 46 00 00  post@heim.kommune.no Org.nr.: 920 920 004 |

